מר לינקולן הצעיר

מר לינקולן הצעיר (באנגלית: Young Mr. Lincoln) הוא סרט ביוגרפי אמריקאי משנת 1939 בבימויו של ג'ון פורד, עם הנרי פונדה בתפקיד הראשי.

העלילה היא על חייו של אברהם לינקולן בתור עורך דין צעיר בספרינגפילד (אילינוי) בטרם היכנסו לחיים הפוליטיים. דרמת המשפט בה ניצח היא בהשראת משפטו של ויליאם "דאף" ארמסטרונג  עליו הגן לינקולן בהצלחה ("משפט האלמנך").

בשנת 2003 נבחר הסרט לשימור בארכיון הסרטים הלאומי של ארצות הברית שבספריית הקונגרס "על חשיבותו מבחינה תרבותית, היסטורית ואסתטית".

תקציר העלילה
1832, אברהם לינקולן הוא בעל חנות בעיירה ניו סאלם , אילינוי. למקום מגיעה משפחה נודדת והאב מבקש לקנות בגדים לילדיו אך אין לו כסף, לינקולן מסכים לתת לו סחורה תמורת חבית מלאה בספרים ובתוכם ספר החוק "Blackstone's Commentaries" . הוא מתעמק בספר ומנהל שיחות נפש עם חברתו אן רטלדג' (אן וויבר) שמעריצה את חכמתו והשכלתו. לאחר שהיא מתה בגיל צעיר הוא מניח פרחים על קברה ומחליט לעבור ב-1837 לספרינגפילד (אילינוי) ולפתוח שם משרד ביחד עם חברו, ג'ון סטיוארט (אדווין מקסוול).

לינקולן משתתף בחגיגות יום העצמאות של ארצות הברית, אנשים חוגגים, שותים וצוהלים ותזמורות צועדות בעיר.

משפחת קליי גרה בחווה קטנה בפאתי העיר. לאלמנה אביגייל (אליס בריידי) שני בנים - מאט (ריצ'רד קרומוול) ואדם (אדי קווילן) ושתי בנות. שני הבנים מסתבכים בקטטה עם תושב העיר, סקראב ווייט. הוא נופל והם בורחים והאולר של מאט נופל מכיסו. לפתע יוצא ג'ון קס (וורן בונד) מבין העצים, גוחן על ווייט וצועק שהוא מת/נרצח.

שני הבנים נעצרים ונכלאים אבל ההמון הנסער והשתוי מסתער על תחנת המשטרה ומבקש לעשות בהם לינץ'. לינקולן עומד בפתח ומצליח להרגיע את ההמון באמרו שהחשודים יעמדו למשפט והוא העורך דין שלהם וזקוק להם במקרה הראשון החשוב לו כעורך דין.

מרי טוד מתרשמת מלינקולן ומזמינה אותו לנשף לשם היא מגיעה עם המחזר שלה סטיבן דאגלס (מילברן סטון), יריבו הפוליטי של לינקולן. היא מתרשמת יותר מאופיו של לינקולן ונוכחת בכל ישיבות בית המשפט בפרשת הרצח.

התובע, גון פלדר (דונלד מיק) מזמן את אביגייל קליי לעדות ונותן לה להחליט על אפשרות איומה - או שתעיד מי מהאחים הוא הרוצח ואז השני יינצל מתלייה, או שלא תעיד על אף אחד ואז שניהם ייתלו...

העד המרכזי הוא ג'ון קס שהעיד כי ראה ממרחק 100 יארד את מאט קליי דוקר את סקראב ווייט וזאת לאור הירח הבהיר.

המשפט נראה אבוד אבל לפני שקס עוזב הוא עוצר בעדו ומוכיח לבית המשפט כי לפי אלמנך האיכרים שקיבל מאביגייל קליי, בשעת הרצח הירח כבר היה מוסתר ובמקום הייתה חשיכה. הוא מאשים את קס כי התקרב לסקראב השכוב, מצא את הסכין שנשמט ממאט ודקר אותו למוות בגלל סכסוך שהיה ביניהם. קס נשבר ולינקולן זוכה לאהדה גדולה אפילו מיריבו סטיבן דאגלס.

לינקולן עולה על גבעה ופניו לעבר קריירה גדולה.

צוות השחקנים

פרסים
 מועמדות לפרס אוסקר לסיפור הטוב ביותר - לאמאר טרוטי.
 מועמדות לשחקן הטוב ביותר של National Board of Review, USA - הנרי פונדה.
 מועמדות לשחקן הטוב ביותר של New York Film Critics Circle Awards - הנרי פונדה.

קישורים חיצוניים

 מר לינקולן הצעיר, באתר TCM
 סצנת סיום המשפט, באתר יוטיוב

ערכים שבהם תבנית בריטניקה אינה מתאימה
סרטי 1939
סרטים אמריקאיים
סרטי שחור-לבן אמריקאיים
סרטי הנרי פונדה
סרטי פוקס המאה ה-20
סרטים ביוגרפיים
סרטי דרמה אמריקאיים
סרטי בית משפט
סרטים בשימור ספריית הקונגרס